
Ministru kabineta rīkojums Nr. 338
Rīgā 2024. gada 2. maijā (prot. Nr. 18 55. §)
Par Pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai 2024.–2026. gadam
· 1. Apstiprināt Pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai 2024.–2026. gadam (turpmāk – plāns).
· 2. Noteikt Finanšu sektora attīstības padomi par atbildīgo institūciju plānā noteikto uzdevumu izpildes koordinācijai.
· 3. Par plāna rīcības virzieniem atbildīgajām institūcijām koordinēt un uzraudzīt attiecīgajos rīcības virzienos iekļauto pasākumu īstenošanu un ne retāk kā reizi pusgadā iesniegt Iekšlietu ministrijā informāciju par pasākumu īstenošanas gaitu atbilstoši plānā norādītajām atbildības jomām:
· 3.1. Iekšlietu ministrijai sadarbībā ar Finanšu izlūkošanas dienestu – par 1. rīcības virzienu "Riski, politika un koordinācija";
· 3.2. Finanšu ministrijai – par 3. rīcības virzienu "Finanšu sektors" un 4. rīcības virzienu "Nefinanšu sektors";
· 3.3. Tieslietu ministrijai – par 2. rīcības virzienu "Starptautiskā sadarbība", 5. rīcības virzienu "Juridiskās personas un veidojumi", 7. rīcības virzienu "Noziedzīgi iegūtu līdzekļu legalizācijas izmeklēšana un kriminālvajāšana" un 8. rīcības virzienu "Konfiskācija";
· 3.4. Iekšlietu ministrijai – par 9. rīcības virzienu "Terorisma finansēšanas izmeklēšana un kriminālvajāšana" un 10. rīcības virzienu "Terorisma finansēšanas preventīvie pasākumi un finanšu sankcijas";
· 3.5. Ārlietu ministrijai – par 11. rīcības virzienu "Proliferācijas finansēšanas finanšu sankcijas" un 12. rīcības virzienu ''Starptautiskās un nacionālās sankcijas'';
· 3.6. Finanšu izlūkošanas dienestam – par 6. rīcības virzienu "Finanšu izlūkošana".
· 4. Iekšlietu ministrijai apkopot saskaņā ar šā rīkojuma 3. punktu saņemto informāciju un iesniegt to Finanšu sektora attīstības padomei.
· 5. Par plāna rīcības virzieniem atbildīgajām institūcijām sagatavot un līdz 2026. gada 30. jūnijam iesniegt Iekšlietu ministrijā priekšlikumus pasākumiem noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2027. līdz 2029. gadam.
· 6. Iekšlietu ministrijai apkopot no atbildīgajām iestādēm saņemtos priekšlikumus un izstrādāt pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai 2027.–2029. gadam. Minētā plāna projektu līdz 2026. gada 15. septembrim iesniegt izskatīšanai Ministru kabinetā.
· 7. Atzīt par spēku zaudējušu Ministru kabineta 2022. gada 13. decembra rīkojumu Nr. 940 "Par Pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai 2023.–2025. gadam" (Latvijas Vēstnesis, 2022, 245. nr.).

